Plaasmoordenaar swaar gevonnisJason Winrow. Foto: Verskaf ’n Man is Vrydag byna drie jaar ná die moord op die Oos-Londense boer Jason Winrow lewenslank gevonnis vir sy moord. Winrow (47) is in Julie 2017 by die hoofhek van sy plaas in die Bluewater-omgewing oorval toe hy stilgehou het om die hek oop te maak. Hy is destyds met ŉ skerp voorwerp gesteek en ook geskiet. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het vanmiddag gesê Odwa Jim Ntlangani (36) is in die Oos-Londense hooggeregshof lewenslange tronkstraf opgelê vir die moord op Winrow. Hy is ’n verdere 15 jaar tronkstraf vir roof met verswarende omstandighede, vyf jaar tronkstraf vir die onwettige besit van ’n vuurwapen, drie jaar tronkstraf vir veediefstal asook nog twee jaar tronkstraf vir die onwettige besit van ammunisie opgelê. Odwa Jim Ntlangani (Foto: Verskaf) Ntlangani is Woensdag op dié aanklagte skuldig bevind. Die staat het aangevoer dat Winrow moontlik destyds vermoor is omdat hy ’n staatsgetuie was in ’n veediefstalsaak teen Ntlangani. Ntlangani het sowat ’n jaar voor die moord in Junie 2016 saam met ’n groep mans toegang tot Winrow se plaas verkry en 16 skape gesteel. “Die dood van ’n boer raak die nasie aangesien boere die nasie voed. Boere word om verskillende redes vermoor. Ons weet nie wat die motief vir hierdie spesifieke moord was nie, maar ons kan net bespiegel uit die getuienis. Daar was ’n veediefstalsaak en die oorledene was ’n primêre getuie. “Uit die aanvaarde getuienis blyk dit dat dit die motief vir die moord was,” het Mdolomba gesê. Ntlangani is vroeër vandag egter vrygespreek op aanklagte van poging tot moord wat verband hou met ’n ander misdaad in 2016. Ntlangani het ’n waterdigte alibi vir dié voorval gehad.